Sera dos Organoso nacionalinis parkas

Sera dos Organoso nacionalinis parkas () – saugoma gamtos teritorija pietryčių Brazilijoje, Rio de Žaneiro valstijoje, netoli Petropolio. Įkurtas 1939 m. ir apima 200,3 km².

Į parko teritoriją patenka Sera do Maro kalnų dalis, vadinama Organoso („vargonų“) kalnagūbriu. Paviršius iškyla iki 2263 m (Pedra do Sino k.). Gausu vaizdingų uolų, viršukalnių ir kitų geologinių darinių. Vienas žymiausių parko objektų yra Dedo de Deušo („Dievo Piršto“) kalnas (1692 m), primenantis ranką su į dangų nukreiptu rodomuoju pirštu. Kalnų šlaitai apaugę daugiausia tropiniais miškais. Teritorijoje užfiksuotos 462 paukščių, 82 žinduolių, 83 roplių, 102 varliagyvių rūšys. Iš retų gyvūnų pasitaiko pumų, jaguarų, žakutingų ir kt.

Sera dos Organoso nacionalinis parkas yra populiari pietryčių Brazilijos gyventojų poilsio, turizmo, kalnų sporto vieta.

Kategorija:Brazilijos nacionaliniai parkai